CELEX: 32018D2079
Language: bg
Date: 2018-12-19 00:00:00
Title: Решение за изпълнение (ЕС) 2018/2079 на Комисията от 19 декември 2018 година за одобряване на функцията „движение по инерция при празен ход на двигателя“ като иновативна технология за намаляване на емисиите на CO2 от леки пътнически автомобили в съответствие с Регламент (ЕО) № 443/2009 на Европейския парламент и на Съвета (Текст от значение за ЕИП.)

28.12.2018   
               
               
                  BG
               
               
                  Официален вестник на Европейския съюз
               
               
                  L 331/225
               
            
         РЕШЕНИЕ ЗА ИЗПЪЛНЕНИЕ (ЕС) 2018/2079 НА КОМИСИЯТА
         от 19 декември 2018 година
         за одобряване на функцията „движение по инерция при празен ход на двигателя“ като иновативна технология за намаляване на емисиите на CO2 от леки пътнически автомобили в съответствие с Регламент (ЕО) № 443/2009 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
         Като има предвид, че:
         
                     (1)
                  
                  
                     Производителите Audi AG, BMW AG, FCA Italy S.p.A., Ford Motor Company, Hyundai Motor Europe Technical Center GmbH, JLR Jaguar Land Rover LTD, Opel Automobile GmbH, PSA Peugeot Citroën, Groupe Renault, Robert Bosch GmbH, Toyota Motor Europe NV/SA, Volvo Cars Corporation и Volkswagen AG („заявителите“) подадоха на 21 март 2018 г. съвместно заявление за одобряване на функцията „движение по инерция при празен ход на двигателя“ като екологична иновация.
                  
               
                     (2)
                  
                  
                     Заявлението бе оценено в съответствие с член 12 от Регламент (ЕС) № 443/2009 и с Регламент за изпълнение (ЕС) № 725/2011 на Комисията (2).
                  
               
                     (3)
                  
                  
                     Заявлението се отнася за функцията „движение по инерция при празен ход на двигателя“, предназначена да бъде използвана в превозните средства от категория M1 с конвенционално силово предаване (нехибриден топлинен двигател). Основният принцип на тази иновационна технология е да се отдели двигателят с вътрешно горене от тяговата система и да се предотврати намаляването на скоростта, предизвикано от спирачното действие на двигателя. Тази функция трябва автоматично да се задейства при преобладаващия режим на движение, който е режимът, избиран автоматично при стартиране на двигателя на превозното средство. Движението по инерция може да се използва за увеличаване на разстоянието на движение по инерция на превозното средство в ситуации, когато не е необходимо задвижване или когато се изисква бавно намаляване на скоростта. При „движение по инерция“ кинетичната и потенциалната енергия на превозното средство се използват пряко за преодоляване на съпротивлението при движение и следователно — за намаляване на разхода на гориво. За да се постигне по-малко намаляване на скоростта, двигателят се отделя от тяговата система чрез отделяне на съединителя. Това се извършва автоматично от управляващия блок на автоматичната предавателна кутия или посредством автоматичен съединител в случай на предавателна кутия с ръчно управление. По време на фазата на движение по инерция двигателят работи на празен ход.
                  
               
                     (4)
                  
                  
                     С Решения за изпълнение (ЕС) 2015/1132 (3) и (ЕС) 2017/1402 (4) Комисията одобри заявленията съответно на Porsche AG относно функция „движение по инерция“, предназначена за използване изключително в превозни средства от сегмента Porsche S (спортно купе) от категория M1, и на BMW AG относно функция „движение по инерция при празен ход на двигателя“, предназначена за използване изключително в превозни средства от категория M1 на BMW с конвенционално силово предаване и автоматична предавателна кутия. Функцията „движение по инерция при празен ход на двигателя“, която е предмет на настоящите заявления, е предназначена за използване във всяко превозно средство от категория M1 с конвенционално силово предаване и автоматична предавателна кутия или предавателна кутия с ръчно управление.
                  
               
                     (5)
                  
                  
                     Заявителите предоставиха методика за изпитване на намалението на емисиите на CO2 в резултат от използването на функцията „движение по инерция при празен ход на двигателя“, която включва изменен изпитвателен цикъл NEDC, позволяващ движение по инерция на превозното средство. За да се определи постигнатото намаление на емисиите на CO2, превозното средство, оборудвано с функцията „движение по инерция при празен ход на двигателя“, трябва да бъде сравнено с превозно средство с емисии по базовата линия, което не е оборудвано с функцията „движение по инерция“, тази функция не е налична в преобладаващия режим на движение или е изключена за целите на изпитването. За да се извърши надеждно сравнение, превозното средство с емисии по базовата линия следва да се изпитва при стандартния цикъл NEDC с пускане при горещ двигател, докато изменените условия, приложими за оборудваното с екологичната иновация превозно средство следва да се вземат предвид чрез прилагането на коефициент на преобразуване при изчисляването на намалението на емисиите на CO2. Счита се за целесъобразно стойността на коефициента на преобразуване да остане 0,960, в съответствие със стойността на коефициента на преобразуване, определена в решения за изпълнение (ЕС) 2015/1132 и (ЕС) 2017/1402.
                  
               
                     (6)
                  
                  
                     Ключов елемент за определяне на намалението на емисиите на CO2 е частта от разстоянието, изминато от превозното средство, през която функцията „движение по инерция“ е активирана, като се има предвид, че функцията „движение по инерция“ може да бъде изключена при други режими на движение, различни от преобладаващия режим на движение. За да се вземе предвид разнообразието от превозни средства на пазара, се счита за целесъобразно да се установи коефициент на използване, който да е представителен за честотата на активиране на технологията за широка гама от превозни средства в реални условия. Въз основа на данните, предоставени от заявителите, е ясно, че активирането на технологията „движение по инерция при празен ход на двигателя“ зависи от някои ограничения на скоростта, които могат да варират при различните превозни средства. Въз основа на представената база данни е целесъобразно да се приеме, че функцията „движение по инерция“ се активира при скорости над 15 km/h.
                  
               
                     (7)
                  
                  
                     Предоставената в заявлението информация показва, че критериите, посочени в член 12 от Регламент (ЕО) № 443/2009, както и условията, посочени в членове 2 и 4 от Регламент за изпълнение (ЕС) № 725/2011, са изпълнени за редица превозни средства от категория M1 с конвенционално силово предаване, оборудвани с автоматична предавателна кутия или с предавателна кутия с ръчно управление. Освен това заявлението е подкрепено от доклади от проверки, изготвени от независими и сертифицирани органи, в съответствие с член 7 от Регламент за изпълнение (ЕС) № 725/2011.
                  
               
                     (8)
                  
                  
                     Въз основа на информацията, предоставена с настоящото съвместно заявление, и като се вземе предвид опитът, придобит от оценката на заявлението за одобряване на функцията „движение по инерция“ на Porsche AG в рамките на Решение за изпълнение (ЕС) 2015/1132, от оценката на заявлението за одобряване на функцията „движение по инерция при празен ход на двигателя“ на BMW AG в рамките на Решение за изпълнение (ЕС) 2017/1402, и от проведеното вътрешно проучване за оценка на относителното разстояние на движение по инерция, коефициентите на използване и намалението на емисиите на CO2 при технологията „движение по инерция“ (5), бе убедително доказано, че функцията „движение по инерция при празен ход на двигателя“ отговаря на критериите, посочени в член 12 от Регламент (ЕО) № 443/2009, и че може да осигури намаление на емисиите на CO2 с най-малко 1 g CO2/km в съответствие с член 9 от Регламент за изпълнение (ЕС) № 725/2011 за превозните средства от категория M1 с конвенционално силово предаване. Поради това органът по одобряване на типа следва да провери дали е постигнат прагът от 1 g CO2/km, посочен в член 9 от Регламент за изпълнение (ЕС) № 725/2011, и да удостовери действителното намаление на емисиите на CO2 при превозните средства от категория M1, оборудвани с функцията „движение по инерция при празен ход на двигателя“.
                  
               
                     (9)
                  
                  
                     В този контекст Комисията счита, че не следва да бъдат повдигани възражения по отношение на одобряването на въпросната иновативна технология.
                  
               
                     (10)
                  
                  
                     За да бъде сертифицирано намалението на емисиите на CO2, дължащо се на използването на функцията „движение по инерция при празен ход на двигателя“, всеки производител трябва да предостави на органа по одобряване на типа заедно със заявлението за сертифициране доклад от проверка от независим и сертифициран орган, с който се потвърждава съответствието на оборудваното превозно средство с условията, посочени в настоящото решение.
                  
               
                     (11)
                  
                  
                     Ако органът по одобряване на типа констатира, че функцията „движение по инерция при празен ход на двигателя“ не отговаря на условията за сертифициране, заявлението за сертифициране на намалението на емисиите следва да бъде отхвърлено.
                  
               
                     (12)
                  
                  
                     Настоящото решение следва да се прилага във връзка с процедурата на изпитване, посочена в приложение XII към Регламент (ЕО) № 692/2008 на Комисията (6). Считано от 1 януари 2021 г. иновативните технологии трябва да се оценяват във връзка с процедурата на изпитване, определена в Регламент за изпълнение (ЕС) 2017/1151 на Комисията (7). Настоящото решение се прилага за изчисляването на средните специфични емисии на даден производител до и включително календарната 2020 г.
                  
               
                     (13)
                  
                  
                     За целите на определянето на общия код за екоиновации, който да бъде използван в съответните документи за одобряване на типа в съответствие с приложения I, VIII и IX към Директива 2007/46/ЕО на Европейския парламент и на Съвета (8), следва да бъде посочен индивидуалният код, който да бъде използван за иновативната технология,
                  
               ПРИЕ НАСТОЯЩОТО РЕШЕНИЕ:
         
            Член 1
            Одобряване
            Функцията „движение по инерция при празен ход на двигателя“ се одобрява като иновативна технология по смисъла на член 12 от Регламент (ЕО) № 443/2009, ако са изпълнени следните условия:
            
                        а)
                     
                     
                        иновативната технология е монтирана в превозни средства от категория M1 с конвенционално силово предаване с автоматична предавателна кутия или с предавателна кутия с ръчно управление с автоматичен съединител;
                     
                  
                        б)
                     
                     
                        функцията „движение по инерция при празен ход на двигателя“ се активира автоматично при режима на движение, който се избира винаги при стартиране на двигателя на превозното средство, независимо от работния режим, избран при предходно му изключване („преобладаващ режим на движение“);
                     
                  
                        в)
                     
                     
                        функцията „движение по инерция при празен ход на двигателя“ не може да бъде дезактивирана в преобладаващия режим на движение от водача или в резултат от външни въздействия;
                     
                  
                        г)
                     
                     
                        функцията „движение по инерция при празен ход на двигателя“ е активна при скорост, която може да спада поне до 15 km/h;
                     
                  
                        д)
                     
                     
                        при превозни средства, които могат да продължат да се движат по инерция и при скорости, по-ниски от 15 km/h, функцията „движение по инерция при празен ход на двигателя“ трябва да се дезактивира при 15 km/h за целите на изпитването, посочено в приложението.
                     
                  
         
            Член 2
            Подаване на заявление за сертифициране на намалението на емисиите на CO2
            
            Всеки производител може в съответствие с член 11 от Регламент (ЕС) № 725/2011 да подаде заявление до орган по одобряването за сертифициране на намалението на емисиите на CO2, дължащо се на функцията „движение по инерция при празен ход на двигателя“, чрез позоваване на настоящото решение.
            Заявлението за сертифициране се придружава от доклад от проверка от независим и сертифициран орган, с който се потвърждава, че оборудваното превозно средство отговаря на условията, посочени в член 1, както и че прагът за намаление на емисиите на CO2 от 1 g CO2/km, посочен в член 9 от Регламент за изпълнение (ЕС) № 725/2011, е достигнат.
         
         
            Член 3
            Сертифициране на намалението на емисиите на CO2
            
            Намалението на емисиите на CO2, дължащо се на функцията „движение по инерция при празен ход на двигателя“, посочена в член 1, се определя съгласно методиката, определена в приложението. Органът по одобряването проверява постигнатото намаление, inter alia, като се използва докладът от проверката, посочен в член 2, и удостоверява равнището на намаляване, при условие че е достигната праговата стойност, посочена в член 9 от Регламент (ЕС) № 725/2011.
            Посоченото намаление се взема предвид при изчисляването на средните специфични емисии на даден производител до и включително календарната 2020 г.
         
         
            Член 4
            Код за екоиновации
            Там, където в документацията за одобряване на типа се среща позоваване на настоящото решение в съответствие с член 11, параграф 1 от Регламент за изпълнение (ЕС) № 725/2011, се вписва код за екоиновации № 25.
         
         
            Член 5
            Прилагане
            Настоящото решение се прилага до 31 декември 2020 г.
         
         
            Член 6
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 19 декември 2018 година.
            
               
                  За Комисиията
               
               
                  Председател
               
               Jean-Claude JUNCKER
            
         
         
            (1)  ОВ L 140, 5.6.2009 г., стр. 1.
         
            (2)  Регламент за изпълнение (ЕС) № 725/2011 на Комисията от 25 юли 2011 г. за установяване на процедура за одобрение и сертифициране на иновативни технологии за намаляване на емисиите на CO2 от пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 194, 26.7.2011 г., стр. 19).
         
            (3)  Решение за изпълнение (ЕС) 2015/1132 на Комисията от 10 юли 2015 г. за одобряване на функцията „движение по инерция“ на Porsche AG като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета (ОВ L 184, 11.7.2015 г., стр. 22).
         
            (4)  Решение за изпълнение (ЕС) 2017/1402 на Комисията от 28 юли 2017 г. за одобряване на функцията „движение по инерция при празен ход на двигателя“ на BMW AG като иновативна технология за намаляване на емисиите на CO2 от леки пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 199, 29.7.2017 г., стр. 14).
         
            (5)  „Оценка на относителното разстояние на движение по инерция, коефициентите на използване и намалението на емисиите на CO2 при технологията „движение по инерция“ — проучване, проведено от Генерална дирекция „Действия по климата“ на Европейската комисия, https://publications.europa.eu/bg/publication-detail/-/publication/9673ca61-9abc-11e8-a408-01aa75ed71a1.
         Докладът се основава на специфични реални условия на изпитване и превозни средства, които не са оборудвани с функцията „движение по инерция“. Резултатите са представителни само за потенциала на технологията „движение по инерция“ при определени условия и могат да се разглеждат само като придружаващ документ.
         
            (6)  Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 199, 28.7.2008 г., стр. 1).
         
            (7)  Регламент (ЕС) 2017/1151 на Комисията от 1 юни 2017 г. за допълване на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, за изменение на Директива (ЕО) 2007/46/ЕО на Европейския парламент и на Съвета, Регламент (ЕО) № 692/2008, Регламент (ЕС) № 1230/2012 и за отмяна на Регламент (ЕО) № 692/2008 на Комисията (ОВ L 175, 7.7.2017 г., стр. 1).
         
            (8)  Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).
      
      
         
            ПРИЛОЖЕНИЕ
            
               МЕТОДИКА ЗА ОПРЕДЕЛЯНЕ НА НАМАЛЕНИЕТО НА ЕМИСИИТЕ НА CO2, ДЪЛЖАЩО СЕ НА ИЗПОЛЗВАНЕТО НА ФУНКЦИЯТА „ДВИЖЕНИЕ ПО ИНЕРЦИЯ ПРИ ПРАЗЕН ХОД НА ДВИГАТЕЛЯ“
            
            1.   ВЪВЕДЕНИЕ
            За да се определи намалението на емисиите на CO2, което може да се отдаде на използването на функцията „движение по инерция при празен ход на двигателя“, е необходимо да се уточни следното:
            
                        1)
                     
                     
                        Изпитваните превозни средства;
                     
                  
                        2)
                     
                     
                        Процедурата за предварителна подготовка на превозното средство;
                     
                  
                        3)
                     
                     
                        Процедурата, която се прилага за определяне на съпротивлението при движение по пътя;
                     
                  
                        4)
                     
                     
                        Процедурата за определяне на изменените условия на изпитване;
                     
                  
                        5)
                     
                     
                        Процедурата за определяне на емисиите на CO2 от превозното средство с екологична иновация при изменени условия на изпитване;
                     
                  
                        6)
                     
                     
                        Процедурата за определяне на емисиите на CO2 от превозното средство с емисии по базовата линия при условия на изпитване от тип 1 с пускане при горещ двигател;
                     
                  
                        7)
                     
                     
                        Изчисляването на намалението на емисиите на CO2;
                     
                  
                        8)
                     
                     
                        Изчисляването на степента на неопределеност на намалението на емисиите на CO2.
                     
                  2.   СИМВОЛИ, ПАРАМЕТРИ И ЕДИНИЦИ
            
               Латински символи
            
            
                        
                           
                     
                     
                        —
                     
                     
                        намаление на емисиите на CO2 [g CO2/km]
                     
                  
                        CO2
                        
                     
                     
                        —
                     
                     
                        въглероден диоксид
                     
                  
                        c
                     
                     
                        —
                     
                     
                        параметър на преобразуване
                     
                  
                        BMC
                        
                     
                     
                        —
                     
                     
                        средноаритметична стойност на емисиите на CO2 от превозното средство с емисии по базовата линия при изменени условия на изпитване [gCO2/km]
                     
                  
                        EMC
                        
                     
                     
                        —
                     
                     
                        средноаритметична стойност на емисиите на CO2 от превозното средство, оборудвано с технология с екологична иновация, при изменени условия на изпитване [gCO2/km]
                     
                  
                        
                           
                     
                     
                        —
                     
                     
                        средноаритметична стойност на емисиите на CO2 от превозното средство с емисии по базовата линия при условия на изпитване за одобряване на типа (NEDC) с пускане при горещ двигател [gCO2/km]
                     
                  
                        BTA
                        
                     
                     
                        —
                     
                     
                        средноаритметична стойност на емисиите на CO2 от превозното средство с емисии по базовата линия при условия на изпитване за одобряване на типа (NEDC) [gCO2/km]
                     
                  
                        ETA
                        
                     
                     
                        —
                     
                     
                        средноаритметична стойност на емисиите на CO2 от превозното средство, оборудвано с технология с екологична иновация, при условия на изпитване за одобряване на типа (NEDC) [gCO2/km]
                     
                  
                        RCDRW
                        
                     
                     
                        —
                     
                     
                        относително разстояние на движение по инерция при реални условия [%]
                     
                  
                        RCDmNEDC
                        
                     
                     
                        —
                     
                     
                        относително разстояние на движение по инерция при изменени условия на изпитване [%]
                     
                  
                        UF
                     
                     
                        —
                     
                     
                        коефициент на използване на технологията „движение по инерция“
                     
                  
                        
                           
                     
                     
                        —
                     
                     
                        статистическа грешка на общото намаление на емисиите на CO2 [g CO2/km]
                     
                  
                        
                           
                     
                     
                        —
                     
                     
                        стандартно отклонение на средноаритметичната стойност на емисиите на CO2 от превозното средство с емисии по базовата линия при условия на изпитване за одобряване на типа (NEDC) с пускане при горещ двигател [gCO2/km]
                     
                  
                        
                           
                     
                     
                        —
                     
                     
                        стандартно отклонение на средноаритметичната стойност на емисиите на CO2 от превозното средство с екологична иновация при изменени условия на изпитване [gCO2/km]
                     
                  
                        sUF
                        
                     
                     
                        —
                     
                     
                        стандартно отклонение на средноаритметичната стойност на коефициента на използване
                     
                  
               Долни индекси
            
            
                        RW
                     
                     
                        —
                     
                     
                        реални условия
                     
                  
                        TA
                     
                     
                        —
                     
                     
                        условия за одобряване на типа (NEDC)
                     
                  
                        B
                     
                     
                        —
                     
                     
                        с емисии по базовата линия
                     
                  3.   ИЗПИТВАТЕЛНИ ПРЕВОЗНИ СРЕДСТВА
            Изпитвателните превозни средства трябва да отговарят на следните изисквания:
            
                        а)
                     
                     превозно средство с емисии по базовата линия: превозно средство с дезактивирана иновативна технология или необорудвано с иновативна технология. За посоченото превозно средство трябва да се провери дали функцията „движение по инерция“ не е активирана по време на изпитването NEDC (т.е. изпитвателния пробег за получаване на 
                           );
                  
                        б)
                     
                     
                        превозно средство с екологична иновация: превозно средство, оборудвано с иновативна технология, която е активна в режима по подразбиране или в преобладаващия режим. Преобладаващият режим на движение е режимът на движение, който се избира винаги при стартиране на двигателя на превозното средство, независимо от работния режим, избран при предходното му изключване. Функцията за движение по инерция при работещ двигател не може да бъде дезактивирана от водача в преобладаващия режим на движение.
                     
                  4.   ПРЕДВАРИТЕЛНА ПОДГОТОВКА НА ПРЕВОЗНИТЕ СРЕДСТВА
            За да бъдат постигнати условията на изпитване при горещ цикъл на силовото предаване, се извършват един или няколко пълни цикъла на кормуване NEDC или mNEDC за предварителна подготовка.
            5.   ОПРЕДЕЛЯНЕ НА СЪПРОТИВЛЕНИЕТО ПРИ ДВИЖЕНИЕ ПО ПЪТЯ
            Определянето на съпротивлението при движение по пътя с динамометър се извършва на динамометричен стенд, както следва:
            
                        —
                     
                     
                        предварителна подготовка на превозното средство в съответствие с точка 4;
                     
                  
                        —
                     
                     
                        извършване на определянето на съпротивлението при движение по пътя с динамометър в съответствие с процедурите, определени в приложение 4а, допълнение 7 към Правило № 83 на ИКЕ на ООН.
                     
                  6.   ОПРЕДЕЛЯНЕ НА ИЗМЕНЕНИТЕ УСЛОВИЯ НА ИЗПИТВАНЕ
            6.1.   Определяне на кривата на спадане на скоростта при движение по инерция
            
            Определянето на кривата на спадане на скоростта при движение по инерция се извършва на динамометричен стенд в следните две задължителни стъпки:
            
                        —
                     
                     
                        превозното средство се привежда в работна температура чрез използване на процедурата за предварителна подготовка;
                     
                  
                        —
                     
                     
                        изпълнява се движение по инерция със спадане на скоросттта от 125 km/h до състояние на покой или до най-ниската възможна скорост на движение по инерция.
                     
                  6.2.   Изготвяне на изменения скоростен профил NEDC (mNEDC)
            
            Скоростният профил на mNEDC се изготвя при спазване на следните правила:
            
                        —
                     
                     
                        последователността на изпитване се състои от един цикъл градско движение, съставен от четири елементарни цикъла градско движение и един цикъл извънградско движение;
                     
                  
                        —
                     
                     
                        всички интервали, през които скоростта нараства, са идентични с профила NEDC;
                     
                  
                        —
                     
                     
                        всички нива на движение с постоянна скорост са идентични с профила NEDC;
                     
                  
                        —
                     
                     
                        стойностите на отрицателното ускорение, когато функцията „движение по инерция при празен ход на двигателя“ е дезактивирана, са равни на тези от профила NEDC;
                     
                  
                        —
                     
                     
                        допустимите отклонения за скоростта и времето са в съответствие с точка 1.4 от приложение 7 към Правило № 101 на ИКЕ на ООН;
                     
                  
                        —
                     
                     
                        отклонението от профила NEDC трябва да бъде сведено до минимум и за общото разстояние трябва да се спазват определените допустими отклонения съгласно NEDC;
                     
                  
                        —
                     
                     
                        разстоянието в края на всяка фаза на отрицателно ускорение от профила mNEDC трябва да е равно на разстоянията в края на всяка фаза на отрицателно ускорение от профила NEDC;
                     
                  
                        —
                     
                     
                        за всички фази на ускорение, постоянна скорост и отрицателно ускорение се прилагат стандартните допустими отклонения съгласно NEDC;
                     
                  
                        —
                     
                     
                        по време на фазите на движение по инерция връзката с двигателя с вътрешно горене е прекъсната и не е позволено активно коригиране на кривата на скоростта на превозното средство;
                     
                  
                        —
                     
                     
                        долна граница за скоростта за движението по инерция vmin: режимът на движение по инерция се изключва при долната граница за скоростта (15 km/h) за движение по инерция чрез задействане на педала на спирачката;
                     
                  
                        —
                     
                     
                        минимално време на спиране: минималното време след всяко отрицателно ускорение на движението по инерция до състояние на покой или до фаза на постоянна скорост е 2 секунди ( на фигура 1);
                     
                  
                        —
                     
                     
                        минимално времетраене на фазите на постоянна скорост: минималното времетраене на фазите на постоянна скорост след ускоряване или след отрицателно ускорение на движението по инерция е най-малко 2 секунди ( на фигура 1);
                     
                  
                        —
                     
                     
                        по време на фазите с отрицателно ускорение режимът на движение по инерция може да бъде активиран, ако скоростта е под vmax, като vmax е максималната скорост на изпитвателния цикъл;
                     
                  
                        —
                     
                     
                        режимът на движение по инерция може да бъде дезактивиран за скорости, по-високи от vmin.
                     
                  
               Фигура 1
            
            
               Представяне на параметрите, използвани за изготвяне на mNEDC
            
            
               
            
               Изготвяне на профил за смяна на скоростта за превозни средства с предавателна кутия с ръчно управление
            
            За превозните средства, оборудвани с предавателни кутии с ръчно управление, таблицата за превключване на предавките трябва да бъде адаптирана, като се използват посочените по-долу допускания:
            
                        1.
                     
                     
                        По време на ускоряването на превозното средство превключването на предавките остава същото като определеното за NEDC.
                     
                  
                        2.
                     
                     
                        Моментът на превключване на по-ниска предавка при изменения NEDC се различава от този при NEDC, за да се избегне превключването на по-ниска предавка по време на фазите на движение по инерция (например предварително превключване преди фазите на отрицателно ускорение).
                     
                  Предварително определените точки за превключване на предавките за ИКЕ-частта от цикъла NEDC се изменят, както е описано в следната таблица:
            
               
            
                        
                           1
                        
                     
                     
                        PM = предавателната кутия е в неутрално положение, съединителят е зацепен. K1, K2 = включена е първа или втора предавка, съединителят е отцепен.
                     
                  
               
            7.   ОПРЕДЕЛЯНЕ НА ЕМИСИИТЕ НА CO2 ОТ ПРЕВОЗНОТО СРЕДСТВО С ЕКОЛОГИЧНА ИНОВАЦИЯ ПРИ ИЗМЕНЕНИ УСЛОВИЯ НА ИЗПИТВАНЕ (EMC)
            Емисиите на CO2 от превозните средства с екологична иновация трябва да се измерват в съответствие с приложение 6 към Правило № 101 на ИКЕ на ООН (Метод за измерване на емисиите на въглероден диоксид и разхода на гориво на превозните средства, задвижвани само с двигател с вътрешно горене). Изменят се следните елементи:
            
                        —
                     
                     
                        предварителната подготовка на превозното средство
                     
                  
                        —
                     
                     
                        скоростния профил
                     
                  
                        —
                     
                     
                        броят на изпитванията.
                     
                  
               Предварителна подготовка на превозното средство
            
            Предварителна подготовка се провежда в съответствие с раздел 4 от настоящото приложение.
            
               Скоростен профил
            
            Скоростният профил се изготвя в съответствие с раздел 6 от настоящото приложение.
            
               Брой на изпитванията
            
            Цялата процедура на изпитване на стенда се повтаря най-малко три пъти. Изчислява се средноаритметичната стойност на емисиите на CO2 от превозното средство с екологична иновация (EMC) и съответното стандартно отклонение на средноаритметичната стойност ().8.   ОПРЕДЕЛЯНЕ НА НАМАЛЯВАНЕТО НА ЕМИСИИТЕ НА CO2 ОТ ПРЕВОЗНОТО СРЕДСТВО С ЕМИСИИ ПО БАЗОВАТА ЛИНИЯ ПРИ ИЗМЕНЕНИ УСЛОВИЯ НА ИЗПИТВАНЕ ЗА ОДОБРЯВАНЕ НА ТИПА С ПУСКАНЕ ПРИ ГОРЕЩ ДВИГАТЕЛ (
               )Емисиите на CO2 на превозните средства с емисии по базовата линия трябва да се измерват в съответствие с приложение 6 към Правило № 101 на ИКЕ на ООН (Метод за измерване на емисиите на въглероден диоксид и разхода на гориво на превозните средства, задвижвани само с двигател с вътрешно горене). Изменят се следните елементи:
            
                        —
                     
                     
                        предварителната подготовка на превозното средство
                     
                  
                        —
                     
                     
                        броят на изпитванията.
                     
                  
               Предварителна подготовка на превозното средство
            
            Предварителната подготовка се извършва в съответствие с раздел 4 от настоящото приложение.
            
               Брой на изпитванията
            
            Цялата процедура на изпитване на стенд при условия на изпитване за одобряване на типа (NEDC) с пускане при горещ двигател се повтаря най-малко три пъти. Изчислява се средноаритметичната стойност на емисиите на CO2 от превозното средство с емисии по базовата линия () и съответното стандартно отклонение на средноаритметичната стойност ().
            9.   ИЗЧИСЛЯВАНЕ НА НАМАЛЕНИЕТО НА ЕМИСИИТЕ НА CO2
            
            Формулата за изчисляване на намалението на емисиите на CO2 е, както следва:
            
               Формула 1:
            
            
               
            където
            
                        
                           
                     
                     
                        :
                     
                     
                        намаляване на емисиите на CO2 [gCO2/km]
                     
                  
                        BMC
                        
                     
                     
                        :
                     
                     
                        средноаритметична стойност на емисиите на CO2 от превозното средство с емисии по базовата линия при изменени условия на изпитване [gCO2/km]
                     
                  
                        EMC
                        
                     
                     
                        :
                     
                     
                        средноаритметична стойност на емисиите на CO2 от превозното средство, оборудвано с технология с екологична иновация, при изменени условия на изпитване [gCO2/km]
                     
                  
                        BTA
                        
                     
                     
                        :
                     
                     
                        средноаритметична стойност на емисиите на CO2 от превозното средство с емисии по базовата линия при условия на изпитване за одобряване на типа (NEDC) [gCO2/km]
                     
                  
                        ETA
                        
                     
                     
                        :
                     
                     
                        средноаритметична стойност на емисиите на CO2 от превозното средство, оборудвано с технология с екологична иновация, при условия на изпитване за одобряване на типа (NEDC) [gCO2/km]
                     
                  
                        UFMC
                        
                     
                     
                        :
                     
                     
                        коефициент на използване на технологията „движение по инерция“ при изменени условия, който е със стойност 0,52 за превозни средства, оборудвани с конвенционално силово предаване и автоматична предавателна кутия, и 0,48 за превозни средства, оборудвани с конвенционално силово предаване и ръчна предавателна кутия с автоматичен съединител.
                     
                  
                        UFTA
                        
                     
                     
                        :
                     
                     
                        коефициент на използване на технологията „движение по инерция“ при условия на изпитване за одобряване на типа (NEDC)
                     
                  Тъй като иновативната технология не е активна при условията на изпитване за одобряване на типа (NEDC), общото уравнение за изчисляване на намалението на емисиите на CO2 може да бъде опростено, както следва:
            
               Формула 2:
            
            
               
            Множителят UFMC във формула 2 се изписва по-нататък просто като „UF“, тъй като това е единственият коефициент на използване поради извършеното преди това опростяване.
            За да се определи BMC, следва да се прилагат същите изменени условия на изпитване върху превозно средство, което не разполага с функцията „движение по инерция“.
            Приема се, че превозното средство с емисии по базовата линия е в състояние да се движи съгласно кривата на естественото отрицателно ускорение (линия 2′ на фигура 2), без да се прекъсва връзката на двигателя с колелата, макар и с по-ниска ефективност от превозно средство, което се движи по инерция (при което е възможно прекъсването на връзката на двигателя с колелата). Естественото отрицателно ускорение се смята за хипотетичното поведение на превозното средство с емисии по базовата линия при движение по инерция.
            
               Фигура 2
            
            
               Крива на отрицателното ускорение на превозното средство с емисии по базовата линия
            
            
               
            Обща характеристика на превозното средство с емисии по базовата линия е, че по време на фазите на отрицателно ускорение при изпитване за одобряване на типа (NEDC) (3) и изменени (2′ + 3′) условия на изпитване не се използва гориво (подаването му е прекъснато).
            Определянето на кривата на движение по инерция (1′ + 2′ + 3′) за превозното средство с емисии по базовата линия е сложен процес, тъй като трябва да се вземат предвид различни параметри (например диапазона от предавателни числа на предавките, консумацията на електроенергия и температурата на предавателната кутия). Тъй като за водача ще бъде трудно да следва тази крива на скоростта, без да надвишава допустимото отклонение по отношение на скоростта и времето, бе предложено да се използва коефициент на преобразуване (т.е. c-коефициент) за изчисляване на емисиите на CO2 от превозното средство с емисии по базовата линия при изменени условия (BMC) въз основа на емисиите на CO2 от превозното средство с емисии по базовата линия при изпитване за одобряване на типа (NEDC) с пускане при горещ двигател ().
            Отношението между  и BMC се определя с помощта на c-коефициента, показан на следната формула 3:
            
               Формула 3:
            
            
               
            Следователно формула 2 придобива следния вид:
            
               Формула 4:
            
            
               
            където
            
                        с
                     
                     
                        :
                     
                     
                        коефициент на преобразуване със стойност 0,960
                     
                  
                        
                           
                     
                     
                        :
                     
                     
                        средноаритметична стойност на емисиите на CO2 от превозното средство с емисии по базовата линия при изпитване за одобряване на типа (NEDC) с пускане при горещ двигател [gCO2/km]
                     
                  
                        EMC
                        
                     
                     
                        :
                     
                     
                        средноаритметична стойност на емисиите на CO2 от превозното средство с екологична иновация при изменени условия на изпитване [gCO2/km]
                     
                  
                        UF
                     
                     
                        :
                     
                     
                        коефициент на използване на технологията „движение по инерция“ при изменени условия, който е със стойност 0,52 за превозни средства, оборудвани с конвенционално силово предаване и автоматична предавателна кутия, и 0,48 за превозни средства, оборудвани с конвенционално силово предаване и ръчна предавателна кутия с автоматичен съединител.
                     
                  
               Определяне на коефициента на използване
            
            Коефициентът на използване се определя по формула 5.
            
               Формула 5:
            
            
               
            където:
            
                        RCDRW
                        
                     
                     
                        :
                     
                     
                        относително разстояние на движение по инерция при реални условия [%];
                     
                  
                        RCDmNEDC
                        
                     
                     
                        :
                     
                     
                        относително разстояние на движение по инерция при изменени условия на изпитване (NEDC) [%].
                     
                  Относителното разстояние на движение по инерция (RCD) при реални условия се определя като разстоянието, изминато с активирана функция „движение по инерция“, разделено на общото разстояние, изминато при едно пътуване.
            10.   ИЗЧИСЛЯВАНЕ НА СТЕПЕНТА НА НЕОПРЕДЕЛЕНОСТ
            Неопределеността на общото намаление на емисиите на CO2 не следва да надвишава 0,5 g CO2/km (Формула 6).
            
               Формула 6:
            
            
               
            
                        
                           
                     
                     
                        :
                     
                     
                        статистическа грешка на общото намаление на емисиите на CO2 [g CO2/km],
                     
                  Формулата за изчисляване на статистическата грешка е
            
               Формула 7:
            
            
               
            където
            
                        
                           
                     
                     
                        :
                     
                     
                        статистическа грешка на общото намаление на емисиите на CO2 [g CO2/km],
                     
                  
                        с
                     
                     
                        :
                     
                     
                        коефициент на преобразуване със стойност 0,960
                     
                  
                        
                           
                     
                     
                        :
                     
                     
                        средноаритметична стойност на емисиите на CO2 от превозното средство с емисии по базовата линия при условия на изпитване за одобряване на типа (NEDC) с пускане при горещ двигател [gCO2/km]
                     
                  
                        
                           
                     
                     
                        :
                     
                     
                        стандартно отклонение на средноаритметичната стойност на емисиите на CO2 от превозното средство с емисии по базовата линия при изменени условия на изпитване [gCO2/km]
                     
                  
                        EMC
                        
                     
                     
                        :
                     
                     
                        средноаритметична стойност на емисиите на CO2 от превозното средство с екологична иновация при изменени условия на изпитване [gCO2/km]
                     
                  
                        
                           
                     
                     
                        :
                     
                     
                        стандартно отклонение на средноаритметичната стойност на емисиите на CO2 от превозното средство с екологична иновация при изменени условия на изпитване [gCO2/km]
                     
                  
                        UF
                     
                     
                        :
                     
                     
                        коефициент на използване на технологията „движение по инерция“, който е със стойност 0,52 за превозни средства, оборудвани с конвенционално силово предаване и автоматична предавателна кутия, и 0,48 за превозни средства, оборудвани с конвенционално силово предаване и ръчна предавателна кутия с автоматичен съединител
                     
                  
                        sUF
                        
                     
                     
                        :
                     
                     
                        стандартно отклонение на средноаритметичната стойност на коефициента на използване, което е 0,027.
                     
                  11.   ЗАКРЪГЛЯВАНЕ
            Изчислената стойност на намалението на емисиите на CO2 () и статистическата грешка на намалението на емисиите на CO2 () трябва да бъдат закръглени нагоре и изразени с точност от максимум два знака след десетичната запетая.
            Всяка стойност, използвана при изчисляването на намалението на емисиите на CO2 (т.е.  и EMC), може да се прилага без закръгляване или трябва да бъде закръглена нагоре и изразена с минималния брой знаци след десетичната запетая, който позволява максималното общо въздействие (т.е. комбинираното въздействие от всички закръглени стойности) върху стойността на намалението да бъде по-малко от 0,25 g CO2/km.
            12.   ДОКАЗВАНЕ, ЧЕ МИНИМАЛНАТА ПРАГОВА СТОЙНОСТ Е ПРЕВИШЕНА ПО СТАТИСТИЧЕСКИ ЗНАЧИМ НАЧИН
            За да се докаже, че праговата стойност от 1 g CO2/km е превишена по статистически значим начин, се използва следната формула:
            
               
            където
            
                        MT
                     
                     
                        :
                     
                     
                        минимална прагова стойност [gCO2/km]
                     
                  
                        
                           
                     
                     
                        :
                     
                     
                        намаление на емисиите на CO2 [gCO2/km]
                     
                  
                        
                           
                     
                     
                        :
                     
                     
                        статистическа грешка на общото намаление на емисиите на CO2 [g CO2/km].
                     
                  Когато намалението на емисиите на CO2, което е резултат от изчислението с използване на формула 4, е под праговата стойност, посочена в член 9, параграф 1 от Регламент за изпълнение (ЕС) № 725/2011, се прилага член 11, параграф 2, втора алинея от посочения регламент.